In nomine sancte et individue Trinitatis, Ego Willelmus Autissiodorensis episcopus, notum fieri volumus tam presentibus, quam futuris, quod Ida nobilis comitissa Nivernensis, videns Guidonem comitem juvenem filium suum in extremis laborantem, materna pietate commota, promisit ei se daturam viginti libras redditus de terra dotalitii sui, pro remedio anime sue et antecessorum ejus, quod ipse quidem gratissimum habuit; et ut ab omni opere compleret, omnimoda prece postulavit. Volens igitur eadem comitissa hanc eleemosynam salubriter ordinare ad ecclesie tranquillitatem, et ad anime filii sui, et antecessorum suorum salutem, hoc modo promissum complevit. Homines quos habebat tunc temporis Varziaci, cujuscumque conditionis essent, et eorum heredes, in perpetuum possidendos nobis et successoribus nostris episcopis donavit et concessit. Nos autem, attendentes ejus liberalitem et devotionem quam erga nos et ecclesiam nostram habebat, in eadem ecclesia ante crucifixum altare novum constituimus, et duos presbyteros ab omni questu liberos, qui deinceps vicissim singulis diebus missam pro remedio anime prefati Guidonis comitis, et patris sui, et antecessorum suorum, omniumque fidelium defunctorum celebrabunt, exceptis Dominicis diebus et solemnitatibus in quibus missam quam volumus, pro tempore celebrabunt. Predictis nostris presbyteris suprascriptis redditus donavimus et assignavimus annuatim a nobis, et a successoribus nostris in perpetuum reddendos; unum videlicet modium frumenti in grangia de Giaco, et unum sextarium fabarum, duodecim modios vini, sex albi et sex rubei in torculari aut cellario nostro Autissiodorensi, sex libras Autissiodorensis monete in crucibus de Varziaco in crastino Pentecostes, et decem libras cere in nundinis de Tanneto ad luminare predicti altaris. Quod ut immotum perseveret, ac firmius habeatur, super hoc presens scriptum fieri, ac sigilli nostri munimine roborari fecimus. Hujus rei testes sunt Hugo Senonensis archidiaconus, Gaufridus de Chanquoil, Guillelmus cantor Clameciensis, Guillelmus capellanus comitisse, Gaufridus de Mont-Reali, Guillelmus Chacebois, Simon de Turre, camerarius comitisse, et plures alii. Datum ab Incarnatione Domini, M. C. LXXV.